舞台劇獎以風為主題 劇協會長:句句正面,大家唔好聯想唔好估
「第32屆香港舞台劇獎頒獎禮」今晚(29日)在灣仔碼頭Pier 1929舉行,去年的頒獎嘉賓多次以「紅橋、紅線」為主題,藝術發展局遂下調對劇協的資助。香港戲劇協會會長馮祿德今日在頒獎禮見傳媒時表示,「會用好似咩都冇發生過嘅心態去做」,劇協會一直本乎初心,以及合法、合理、合情的原則去表演,「唔會踩任何觸犯法律嘅嘢」。
馮祿德表示,今次頒獎禮主題是「風」,他重申「大家唔好聯想、唔好估」,「風」有將劇協藝術者的不同風格、風采形成風尚的意味,「係句句正面」,亦有「用清新嘅風吹走以往陰霾、吹走晒唔好嘅嘢」的意思。
會用好似咩都冇發生過嘅心態去做
去年的舞台劇獎頒獎禮有漫畫家尊子,以及前港台記者蔡玉玲擔任頒獎嘉賓,他們在台上多次以「紅橋、紅線」為主題,其後藝發局向劇協發出信件,認為嘉賓的主持內容「意有所指、語帶雙關,藝發局不能苟同,所以有必要決斷作出下調資助的決定」。
劇協會長馮祿德在會場接受傳媒採訪時表示,今次舉辦舞台劇獎的心情是平靜、輕鬆的,「會用好似咩都冇發生過嘅心態去做」,至於問及會否再向藝發局申請舉辦頒獎禮的資助,或以今晚的頒獎禮向藝發局表示姿態,馮祿德表示,今晚的表演「唔係一個表態,會本住平常心態盡量做到最好」,而劇協亦一直為市民提供健康的精神娛樂,因此,申請藝發局的資助亦十分合理,「如果唔批先再算,出年有冇錢唔知,但相信船到橋頭自然直。」
主題「風」是取其善意:「揀白面、好嘅意思去講」
今年頒獎禮的主題為「風」,馮祿德強調大家「唔好聯想、唔好估」,風是天然界現象,壞的風有歪風、罡風,而好的則有春風、和風。
今次講到明,我哋取其善意,唔係揀黑面,係揀白面、好嘅意思去講。
他說在疫情過後,劇協齊心重建香港,醉心在藝術創中中,就像一股一股的氣流匯聚成不同風格、風采,形成風尚,「係句句正面」,而以風為主題亦有吹走陰霾意思。
用清新嘅風吹走以往陰霾、吹走晒唔好嘅嘢。
至於被問及在頒獎禮劇目、嘉賓上有否篩選,則表示劇協會本乎初心,以及合法、合理、合情的原則去表演,「唔會踩任何觸犯法律嘅嘢。」
「你問我係咪被打壓、封殺呢,我唔鍾意呢啲字眼!」他表示,因為大家都願意追隨政府指出的光明方向,「咁點解要有敵我對立呢,大家一齊做好佢唔好咩?」至於未來會怎樣,他則表示會樂觀態度去看待。
他指在疫情期間,劇協的表演都是以振奮人心為主題,而頒獎禮的新構思「不一定係因為目前環境、要顧忌甚麼而作出遷就」,改變可能是因客觀環境,如文學發展都一直求新求變,「當然你估測我哋係咪咁嘅意思呢,我哋最怕估測,話畀你聽係又唔信,唔係又唔信」。
▼2023年6月 第31屆香港舞台劇獎頒獎禮▼